El comú d'Andorra la Vella ha adjudicat l'enderroc i la reconstrucció dels Serradells per 4 milions d'euros, tres menys dels que havia previst. Els acords amb les asseguradores i amb PROGEC, que acabarà les obres de la façana que van quedar a mitges, han de permetre enllestir la reconstrucció la primavera de l'any que ve sense cap cost extra per al comú.

La previsió del comú d'Andorra la Vella és enllestir el complex esportiu dels Serradells la primavera del 2021 després d'haver adjudicat aquest dijous l'enderroc i la reconstrucció a Locubsa per 4,1 milions d'euros, tres menys que els que havia previst després de pactar la indemnització amb les asseguradores.

Això amb l'acord amb PROGEC, que acabarà les obres de la façana que va deixar a mitges per l'incendi, permetrà que la infraestructura torni a estar operativa sense cap cost per al comú, que fins i tot disposarà de diners sobrants per a inversions.

La cónsol major d'Andorra la Vella, Conxita Marsol, assegura que "l'enderroc està previst en uns tres mesos" i que de forma paral·lela es portaran a terme les obres de la façana per par de PROGEC. Marsol és conscient que suposarà un "esforç de coordinació imoprtant", però destaca que "ja l'hem fet aquest mesos per poder tenir els Serradells nous la primavera de l'any que ve".



La minoria ha votat a favor de l'adjudicació però ha criticat un cop més que topen amb un mur a l'hora d'accedir a informació.

La consellera de PS + Independents al comú d'Andorra la Vella, Dolors Carmona, afirma que no estan satisfets i que "podriem parlar amb més coneixement de causa si haguessim conegut des d'un primer moment tots els informes i tots els peritatges que s'han fet al voltant d'aquest sinistre". També critica que "hem rebut la informació aquesta setmana i estem parlant 15 mesos després".

El consell de comú ha aprovat també la liquidació del pressupost del 2019, que es tanca amb un superàvit d'1,2 milions d'euros gràcies a l'augment de la construcció. La minoria ha demanat explicacions sobre els càrrecs de confiança i Marsol ha assegurat que des que ella és cònsol és quan menys n'hi hagut.

Informa: Gerard Gort

Imatge: Sergi Linares